بلوچانی ناتپاکی ءِ سرءَ زاھدہ راجی ءِ پربند۔ نہ پروشاں من اے دیوال ءَ ۔ ندر پہ باسک ءِ وانوکاں
 لچّہ
 نہ پروشاں من اے دیوال ءَ
 شائر: زاھدہ رئیس راجی
گمان ءِ ساھگ ءَ نشتگ ، پدءَ ستک ءَ شُھازیگ آں
 ھما ستک ءَ کہ مہر ءِ سرزمین ءِ پَھر بندوک اَت
 اُمیت ءَ نااُمیتی ءِ سپر وَ دیریں کُٹینتگ
نزاناں چَہ کُجا باریں
 دری گوات ءَ کلوھے پمن ءَ گون اَت کہ بیا مرچی،
 تئ بے آزمانیں سرزمین ءِ کینگ ءِ کوش ءَ
 اجب یک جارے پرینتگ
 کہ تئ بُن پیروکی ھند ءَ
 مروچی مہرءِ ڈکال انت،
 تپاکیں ھمبل اَنت دژمن،
 درآمد ماں دل ءِ توک ءَ،
 گلامیں پگر ءِ واجہ ئ
 سما ءُ سُدّ ءِ ڈُکّالی
 تپر بے دستگ ءَ زٗرتگ
 روان اَنت رونگراہاناں
ھمک ھند کہ چم شانک ئے
 بہ گندئے دردءِ سرھال اِنت
 نگیگیں مہر ءِ اھوال اِنت
اگاں زورئے منی گپاں!
 وتی اوستانی دیوال ءَ
 یلا دئے بیا منی ھمراہ
 نہ مارئے کینگ ءِ آسے ،
 نہ گندئے کست ءِ کاٹارے
 کہ دُنیا ءِ بَھِشت ءَ
 زندمان ءِ داب نوکین اِنت
 دمانے ھُشک ءُ ھیرانی ،
 دل ءَ گوں ترکگ ءَ جیڑات
 منی اے مُھریں دیوالے
 ستر آھُنڈ لرزان اِنت،
 نہ پروشاں من اے دیوال ءَ
 کہ اے دیوال ءِ پُشتہ زندمان ءِ
 واب، آگاہ انت
 ۲۹ مئ ۲۰۱۴
لہتے گالانی بزانت:
 کست = کینگ ، ھسد، انچیں زَھر کہ پہ تاوان ءُ بیرانی ءَ سر بِہ کش اِیت
 کاٹار: ھما کارچے کہ آئ ءِ دستگ ءُ جُتک نُگرہ اِنت ) (سالونکانی دست ءَ دینت ئِے )
 نُگرہ : چاندی ۔ زرّ ۔ اسپیت